Humor, circ i dansa en la programació de l’Off Romà d'este divendres
12 d’agost 2021

![Imagen 1](/media/xqpp3a1p/95-c_the-temazo.jpg)![Imagen 2](/media/5xxnrul3/95-c_davidvento.jpg)

Continua la programació del festival Sagunt a Escena demà, divendres, 13 d'agost, amb dos espectacles més de l’Off Romà, que és l'oferta d'espectacles gratuïts que es representen als carrers i les places de la ciutat en el marc del festival Sagunt a Escena.  
 

D'una banda, _Indala_, una funció de dansa multidisciplinària produïda per la companyia David Vento Dance Theater, que es durà a terme en la pujada al Castell i, per l’altra banda, la funció d'humor i circ _Save the temazo_ del Colectiu F.R.E.N.È.T.I.C, que es realitzarà en la Glorieta (plaça Cronista Chabret). Tots dos espectacles es desenvoluparan a partir de les 20 i 21 hores, respectivament.   
  

_Indala_ proposa un recorregut escènic en el qual es descobrix l'ésser humà en les seues formes primitives i contemporànies, la influència dels ritus en la transmissió de missatges de caràcter social i com estos constituïxen una defensa instintiva del propi ser enfront del desenvolupament unilateral de la intel·ligència i el seu influx antisocial. L'obra va guanyar el primer premi tant en el Certamen Internacional ‘Urban-Facyl’ del Festival d'Arts de Castella i Lleó, com en el Certamen de joves creadors de Madrid. La idea i la direcció són de David Vento i l'elenc està format per Graciel Stenio, Paola Cabello, Víctor Lázaro i Víctor Óscar Juaranz.  
  

D'altra banda, Save the Temazo és una ONG que investiga les interrelacions entre la música, les emocions i la festa, en general. Per a difondre la seua labor, el Col.lectiu F.R.E.N.È.T.I.C., format per Atempo Circ, Les Dessous de Barbara, Terratrèmol Films i Gonzalo Santamaria, està realitzant un xou, que és el que representarà demà, en el qual el públic participa en el rodatge d'un vídeo promocional. Una experiència a 10 metres d'altura que canviarà la percepció de la realitat.  
  

L’Off Romà està organitzat per l’Institut Valencià de Cultura de la Generalitat Valenciana i per l'Ajuntament de Sagunt, amb la col·laboració de la Diputació de València.

  

  

​

*   [](http://www.facebook.com/sharer.php?u=https://aytosagunto.es/va/actualitat/humor-circ-i-dansa-en-la-programacio-de-l-off-roma-d-este-divendres/ "Facebook")
*   [](http://twitter.com/share?url=https://aytosagunto.es/va/actualitat/humor-circ-i-dansa-en-la-programacio-de-l-off-roma-d-este-divendres/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/humor-circ-i-dansa-en-la-programacio-de-l-off-roma-d-este-divendres/ "Linked In")
*   [](mailto:?body=https://aytosagunto.es/va/actualitat/humor-circ-i-dansa-en-la-programacio-de-l-off-roma-d-este-divendres/)